Populisme

Etymologia: Ex id latin populus = "popule"
Definition: Os recent creation, id lexis populisme kyeusneut, pon dwoter dwidel ios XXt secule, un politic doctrine quod advoquet id bungos os popular souverainitat aun med representative instances. Prever-ye, id hat kyusen artistic, besonters literar, scols iom 1930tias, privilegend id description ios gwit ed iom khisses iom popular milieus. 
Est yaschi, in id sontercontexte os Russias historia, id tarjem os Народничество, werd quod kyus quantenprest in Russia un politic movment iom 1870tias, quos doctrine, aun sibia con populisme ye id actual maynen, trens kye socialisme. 
==Un contestation os representative democratia==
Id enplacen iom moderne democratias, unte id XIXt secule, tyohc ep id base ios representative dastur ed ios universal suffrage : id souverain popule - id menghia iom popules - taukilet election-ye ed unte un bestohmto tid sem representers qui legifere ed gouverne in ids nam. Id periodic reiken ant i electors, id diversitat iom programmes propost ab ia parties ed id leudher cheus beuwnt tod systeme un genuin democratia, ed sammel autorise sem professionalisation ios politic amt, lasimiht ab id crehscend complexitat ios management iom moderne societats. Ithan deleget ab id popule per id universal suffrage ed responsible ant id, quo est namen nundiens id "politic classe" bunct id magh sub id democratic control. Populisme contestet tod representative democratia. Accusend id politic classe ob sace id magh ye sien brugos, id pretendt redahe id ei souverain popule instituend-ye un directo democratia, aun ambact.
 Gustave Le Bon (1841-1931) eet un Franceois liek, anthropolog, social psycholog ed sociolog. In sien outurnt wehrg Psychologie des foules, is descript, dank megil historic wakyas, id action im menscen per id saul fact od sont in grupp. Is demonstret in tod buk od id sulouk em samghat Individus ne est id sam quem kun i individus mehne seni ud mutu - is expliet it ia beghsaum sulouks iom meneghs.
==Un pseudo-directo democratia==
Populisme ghi est fundamental-ye un dajalia. Id debato de democratia tarikhet tsay do id XVIIIt secule : yant tod zaman, Rousseau (1712-1778) hat demonstret od directo democratia ne eet possible in ia moderne Stats, pior plaut ed pior befolken, ed od id ne eet aundwoi vanschim ar id duxit ad quo Tocqueville (1805-1859) siet serter name "id tyrannia ios majoritat". Yinjier, un directo democratia ghehdt ses tik un permanent referendum ed neid politic systeme ghehdt sib spare sem delegation. 
Ter lyehct id populiste falsification : vice delege id magh uni responsible politic classe quos personel est revocable, populisme linkwt id uni partise au uni chef supposen expremes id collective vol. Also, dalg ud sules id perfecto democratia, populisme est semper id vector os dictature. In ir phase os krig ios magh, id Italian Fascisme ed id Deutsch Nationalsocialisme hant swohrt un typic-ye populiste logos.
thumb|left|335 px
==Ideologia ed politique==
Id emergence iom populismen semper coincidt con periodes os crise au disarroy. Ia sam theses bihnt antplohct : gvaltic attaques contra id politic classe, gvaskaynen minter ob ids achizia quem ob ids ver au supposen corruption; denunciation iom politic partisen, qua divident id nation, ed appell ei "unanimisme", expression ios "collective atmen" ios popule; paranoiak obsession de decadence ed kyeusen om semper tarnien "peinds", yando extos stieures, meis frequent-ye inner presence quos insidieuso sketh est dar mahiber : yudis, national minoritats, immigrant tarniens...
Contra ta quanta dissolutionsforces, id populiste logos appellet ad restausa, ei national gehren, ei defense iom traditional wirts qua seule id identitat ios popule. Profund-ye conservative, hatta reactionair nespekent un Rhetorique os revolutionar type, populisme est un demagogia quod semper comprindt un akster dimension os Nationalisme : id popule id dayim invoquet biht presentet ka nation, hatta ka race. Id populiste revolution bringht do magh id movment quod hat isnaht id ed el chef quel animet id. Ia structures ed id personel ios decheen regime bihnt recuset, ia politic parties dissolwt, ia syndicats deht sub tutele. Elections bihnt tayt med plebiscites quer id massive approbation daught ka democratic investiture, tod esend kathalika supposen emane ex mier massendemonstrations presenten ka un communion inter id popule ed ids lider. In druve, neti existe controlinstances, chunke id gouvernement est ayn proaiwo ka id incarnation ios popules vol.